google/wiki40b huggingface dataset:
Marko Tiitus

Marko Tiitus (sündinud 6. septembril 1971 Tallinnas) on Eesti Evangeelse Luterliku Kiriku (EELK) vaimulik.
Ta on lõpetanud Georg Otsa nimelise Muusikakooli, kus omandas muusikaõpetaja, orkestriartisti ja harrastuskollektiivi dirigendi kutse.
Teoloogilise kõrghariduse omandas 1992–1997 EELK Usuteaduse Instituudis ja magistrikraadi Norras. Alates 2005. aastast on Tartu Ülikooli doktorant.

Ametikäik

Ordineeriti 2. juulil 1999 õpetajaks.
Töötas 2000–2005 Juuru Mihkli koguduse õpetajana ja alates 2005. aastast Viljandi Jaani kogudusе õpetajana. 2007. aastast on ta Viljandi praostkonna praost. Marko Tiitus on alates 2015. aastast EELK assessor.
Tiitus on õpetanud koolis akordionimängu, usuõpetust, ladina keelt, kultuurilugu ja psühholoogiat. 2001. aastast on ta EELK Usuteaduse Instituudi tegeliku usuteaduse lektor.
Marko Tiitus valiti 2015. aasta vaimulikuks.

Isiklikku

Ta on abielus Mirjam Tiitusega (neiuna Mänd). Marko Tiitusel on viis tütart: Mirjam (1994), Elsbet Helena (2004), Ingel Madleen (2006), Maarja Eliise (2010) ja Iris Emilia (2015). Tema abikaasa ema Mai Mänd on Hageri Lambertuse koguduse organist; tema kälimees on Jüri koguduse õpetaja Tanel Ots. Abikaasa onud on astrofüüsik Laurits Leedjärv ja emeriitvaimulik Ants Leedjärv, abikaasa onupoeg on Viimsi Püha Jaakobi koguduse õpetaja Mikk Leedjärv.
Iseseisev Sotsialistlik Tööliste Partei

Partei moodustumine

Partei moodustamise aluseks oli 1917. aastal Eestis moodustatud Eesti Sotsialistide-Revolutsionääride Parteist moodustatud Eesti Iseseiseva Sotsialistliku Tööliste Partei vasak- ja parempoolse tiiva erinevatest poliitilisest suunitlusest tingitud parteisiseste lahkhelide tulemusena toimunud lõhenemine.
EISTP asus Kommunistliku Internatsionaali platvormile (toetas proletariaadi diktatuuri ideed) ja soovis ühineda illegaalse Eestimaa Kommunistliku Parteiga. Viimane polnud sellega nõus, takistas EISTP pääsemist Kominterni ja püüdis haarata enda kätte juhtpositsiooni EISTPs.
1921. aasta suvel viibis partei esimees Hans Kruus III Kommunistliku Internatsionaali III kongressil Moskvas ja pärast tutvumist Nõukogude Venemaa tegelikkusega loobus H. Kruus 1922. aastal poliitilisest tegevusest, astus välja Riigikogust ja parteist ning pühendus ajaloo uurimisele ja õpetamisele.
1922. aastal Eesti Iseseisev Sotsialistlik Tööliste Partei lõhenes, kuna partei vasak tiib tahtis Kominterniga ühineda, lahkus partei parem tiib ja asutas Iseseisva Sotsialistliku Tööliste Partei.
EISTP-s aga õnnestus parteis juhtpositsiooni haaramine kommunistide poolt 1922. aasta aprillis, kui EISTP muutus EKP käsualuseks ja partei endised juhid heideti parteist välja.

ISTP II Riigikogus

II Riigikogu valimistel 1923. aastal sai Iseseisev Sotsialistlik Tööliste Partei 21 704 häält ehk 4,7% häältest ja 5 kohta II Riigikogus.

Partei likvideerumine

1925. aasta aprillis ühinesid Iseseisvad sotsialistid ja Eesti Sotsiaaldemokraatlik Tööliste Partei ja moodustasid Eesti Sotsialistliku Tööliste Partei.
Analüütiline keemia

Analüütiline keemia on keemia haru, mis tegeleb ainete koostise, struktuuri ja koguse määramisega. Selleks kasutatakse mitmesuguseid määramismeetodeid.
Analüütiline keemia kasutab ainete keemiliste ja füüsikaliste omaduste erinevusi proovi koostise osaliseks või täielikuks määramiseks ja koostisosade kindlakstegemiseks. Analüütilise keemia alla kuuluvad ka proovide võtmise ja analüüsiks ettevalmistamise tehnikad, mõõtmistulemuste töötlemine, metoodikate valideerimine, analüüsimetoodikate arendamine jm. Analüütiline keemia leiab rakendust paljudes valdkondades: keemiatööstuses, keemiateaduses, biokeemias, meditsiinis, toiduainete tootmisel, keskkonnauuringutes, kohtukeemias, materjalide analüüsil jt.
Uuritava materjali olemuse põhjal jaguneb analüütiline keemia anorgaaniliseks ja orgaaniliseks analüüsiks.
Hugo Narusberg

Hugo Ferdinand Narusberg (21. oktoober 1919 Koiola vald, Põlva kihelkond,  Võrumaal – 26. november 2009) oli Eesti põllumajandusteadlane.

Elulugu

Hugo Narusberg oli kooliõpetaja poeg.
1948. aastal lõpetas ta Väimela Põllundustehnikumi, õppis 1948–1951 Tartu Riikliku Ülikooli põllumajandusteaduskonnas ja lõpetas 1953. aastal Eesti Põllumajandusakadeemia agronoomiateaduskonna. 1965. aastal kaitses ta Eesti Teaduste Akadeemias majanduskandidaadi kraadi väitekirjaga "Tööviljakuse tõstmine noorkarja kasvatamisel Eesti NSV tingimustes".
Ta oli 1953–1958 Rannu masina-traktorijaama ja 1958–1961 Elva rajooni täitevkomitee põllumajanduse inspektsiooni peaagronoom, 1961–1979 Eesti Loomakasvatuse ja Veterinaaria Teadusliku Uurimise Instituudi vanemteadur.

Teadustöö

Ta uuris tööviljakuse tõstmist noorkarjakasvatuses (noorveiste pidamine, laudatöö mehhaniseerimine, lautade ehitamine ja rekonstrueerimine). Uue tehnoloogiaga noorkarjalautades tõusis tööviljakus kuni 2 korda, saadi juurde kuni 40% odavaid loomakohti. Elvas töötades ratsionaliseeris ta põllumajandustehnikat, sh rühvelkultuuride muttkultivaatori, mille töökindlus tõusis tunduvalt.
Naima Mora

Naima Mora (sündinud 1. märtsil 1984 Detroitis) on Ameerika telesarja "America's Next Top Model" ("Ameerika supermodellid") 4. hooaja võitja.
Naima on budist ja taimetoitlane.
Leps

Leps (harvem Lepsch) oli Saaremaa aadlisuguvõsa. 
Aadlisuguvõsast on teateid alates 1453. 
1741 kanti suguvõsa Saaremaa rüütelkonna aadlimatriklisse. 
Suguvõsale kuulus Eesti alal nt Nõva mõis.
Hargla raamatukogu

Hargla raamatukogu on Valga valla rahvaraamatukogu. Aastast 2018 tegutseb Valga Keskraamatukogu haruraamatukoguna. Raamatukogu aadress on Hargla kool, Hargla küla, Valga vald, 68014, Valga maakond

Juhatajad/laenutajad

Meeri Raudsepp 1921-1922
Jenny Rebane 1922-1940?
Elli Faster 1945-1947
Hillar Asu 1947
Juta Kaarmaa 1948
Helju Pautus 1949
Leontine Ploomipuu 1949
Õie Lees 1949-1951
Laine Jask
Ime Laurits
Salme Kokk 1953-1969
Leili Onkel 1969-1987
Marge Sulev alates 1987

Statistika

Statistika 2014. aasta seisuga
Kogud: 10 869
Kasutajad: 112
Külastused: 1 1380
Laenutused: 6 905
Töökohad: 1
Haanja kool

Haanja kool on kool-lasteaed Võru maakonnas Rõuge vallas Haanja külas.
2011 ühendati Haanja-Ruusmäe Põhikool ja Haanja Lasteaed üheks asutuseks: Haanja kooliks.
Kenneth Pinyan

Kenneth Pinyan (22. juuni 1960 – 2. juuli 2005) oli USA zoofiil, kes suri hobusega sooritatud anaalvahekorras saadud sisemistesse vigastustesse.
Pinyanst tehtud umbes minutine videoklipp "2 guys 1 horse" on internetis vaadatav.
Pinyanist tehtud filmi režissöör Devor jagab zoofiilide arvamust, et seks hobustega toimub mõlema poole nõusolekul. Zoofiilid harrastavad loomaga hella eelmängu, loovad inimese ja looma vahele usaldusliku side. 
Üks zoofiil väljendab arvamust, et Pinyan sai surma, sest ei tema ega tema abiline olnud hobusega usalduslikku suhet välja arendanud.
Milvi Seping

Milvi Seping (sündinud 18. septembril 1929 Paduveres Vana-Põltsamaa vallas) on eesti luuletaja.
Milvi Seping õppis Paduvere, Vitsjärve ja Põltsamaa algkoolis ja Tartu tööstuskoolis nr. 12, lõpetas 1948 lukksepana. Töötas 1948–1971 Tartu Kontrollaparatuuri Tehases lukksepana, seejärel on olnud kutseline kirjanik Tartus. Kirjanike Liidu liige on alates 1975. aastast.
Tema loomingut on viisistanud teiste hulgas ansambel John Stuart Mill.
Vesinikeksponent

Ajalugu

pH-skaala võeti kasutusele aastal 1909 Taani keemiku Søren Sørenseni ettepanekul. Selle põhjustas vajadus väljendada lahuse happesust mõistlike ja lihtsamalt kasutatavate numbritega kümneastmete asemel.

pH arvutamise valem

Matemaatiliselt näeb pH arvutamise valem välja järgmine:
pH = -log [H⁺], kus [H⁺] on lahuse vesinikioonide kontsentratsioon (mol/l).

pH arvutamise näide

Oletame, et vihmavee vesinikioonide kontsentratsioon on 1,5 10⁻⁴ M
Vastavalt valemile pH = - log 1,5 10⁻⁴ = 3,82
3,82 on normaalse vihmavee kohta liiga happeline, mis tähendab seda, et tegemist on happevihmaga.

pH ehk vesinikeksponendi ja hüdroksiideksponedi ehk pOH vahelist seost iseloomustab valem:
pH + pOH = 14.
pOH arvutamise valem: pOH = -log [OH⁻], kus [OH⁻] on lahuse hüdroksiidioonide kontsentratsioon (mol/l).

Inimese vere pH tase

Enamik eluprotsesse saab  elusorganismides   ja seega ka inimorganismis normaalselt kulgeda üksnes suhteliselt kitsas pH vahemikus. Inimese vere ideaalseimaks pH tasemeks on 7,365. Sündides on vere pH aluselisem ja vananedes muutub happelisemaks. Kui vere pH muutub liiga happeliseks või aluseliseks, mõjutab see rakkude  ainevahetuse aktiivsust, see omakorda kõiki eluprotsesse. Inimene sureb, kui pH tase langeb alla 6,8 või tõuseb üle 7,8, sest rakkude talitlus lakkab.
Sea Cadet Corps

Sea Cadet Corps (lühendatult SCC) ehk Merekadetikorpus on Suurbritannias kaitseministeeriumi toetusel tegutsev merendus- ja mereväe kallakuga vabatahtlik noorteorganisatsioon.

Kirjeldus

Merekadetikorpusse kuulub u 13 600 liiget vanuses 10–18 aastat ning umbes 5900 täiskasvanud instruktorit ja juhti. 10–12-aastastele on moodustatud eraldi noorte merekadettide (Junior Sea Cadets) sektsioon. Eraldi sektsioonis on ka kuninglikud merejalaväe kadetid.
Õpitakse näiteks rivi, meditsiini, laskmist, sukeldumist, navigatsiooni, meteoroloogiat, muusikat, meresidet, laevatehnikat, purjetamist ja muud mereasjandust. Tehakse ka füüsilisi treeninguid ja seiklustreeninguid.
Kasutatakse Briti mereväe vormiriietust ja nimetusi koos oma iseärasustega. Organisatsioonil on viis õppelaeva, millest suurim on brikk HMS Royalist.

Ajalugu

SCC on üks vanemaid ja järjepidevamaid briti noorteorganisatsioone. See on asutatud aastal 1854. Algatajateks olid Krimmi sõjast naasnud meremehed, kes hakkasid moodustama vastavaid noorte gruppe.
1963. a ühendati kadetid vastava paralleelse tütarlaste organisatsiooniga.
Tiiu Kimber

Tiiu Kimber (sündinud 29. septembril 1948) on eesti jõutõstja ja fotograaf.
Aastal 2009 tuli ta oma vanuseklassi jõutõstmise maailmameistriks.
Richard Traugott Paul Willberg

Richard Traugott Paul Willberg (10. veebruar/22. veebruar 1896 Ambla – 3. juuli 1974 Schömberg, Saksamaa) oli baltisaksa vaimulik.
Õppis aastatel 1901–1908 Tartus Zeddelmanni Eragümnaasiumis. Võttis aastatel 1915–1918 I maailmasõjast, oli aastal 1918 Saksamaal sõjavangis. Võttis aastatel 1918–1919 osa Vabadussõjast Balti pataljoni koosseisus. Lõpetas aastal 1919 Tallinna toomkooli. Õppis aastatel 1920–1925 Tartu ülikooli usuteaduskonnas. Töötas aastatel 1924–1926 Tartus Walteri eragümnaasiumis õpetajana. Oli Tartus ka prooviaastal.
Lahkus aastal 1927 Saksamaale. Oli aastatel 1927–1932, 1937–1941 ja 1950–1961 kooliõpetajaks ja vaimulikuks Schloss Neubeuernis (Rosenheimi kreisis, Ülem-Baieris, Baieri liidumaal), aastatel 1933–1937 oli ta kirikuõpetajaks Kelheimis Doonau ääres (Kelheimi kreisis, Alam-Baieris, Baieri liidumaal). Aastatel 1941–1944 oli ta Saksa armees ja aastatel 1944–1946 oli ta Nõukogude Liidus sõjavangis. Jäi aastal 1961 emerituuri, elas seejärel Neubeuernis, hiljem Schömbergis (Baden-Württembergi liidumaal), kus ta ka suri.

Isiklikku

Tema isa Johannes Theodor Willberg oli Ambla Maarja koguduse õpetaja.
Karl Gustav von Rönne

Parun Karl Gustav von Rönne (vene Карл Иванович фон Ренне; 1720-ndad – vkj 4. / 15. aprill 1786) oli Vene keisririigi sõjaväelane (kindral-porutšik, 1782).
3. veebruaril 1770 sai ta Püha Georgi ordeni 3. järgu kavaleriks. 
Talle kuulus Pociemsi (Posendorf) mõis Liivimaa kubermangus.

Perekond

Ta abiellus esmalt Elena von Bachmanniga.
Tema abikaasa teisest abielust 23. märtsil 1778 oli Kõima mõisaomanik, Vene riigidaam ja Püha Katariina ordeni väikese risti kavaler (1797) Aurora Maria von Lilienfeld (1752–1810), kes oli Mõisamaa mõisniku, major Jakob Heinrich von Lilienfeldi (1716–1785) ja Uue-Põltsamaa mõisa pärijanna Christina von Ficki (1722–1788) tütar.
Janar Ala

Janar Ala (sündinud 8. oktoobril 1979) on eesti semiootik, ajakirjanik ja kirjanik.
Janar Ala on õppinud Tartu Ülikoolis semiootikat ja ajakirjandust ning töötanud seejärel pikemat aega Postimehes kultuuriajakirjanikuna.
2014. aastal ilmus Ala lühiproosaraamat "Ekraanirituaalid" (tiitellehel "Ekraanitseremooniad") kirjastuses Jumalikud Ilmutused, teos arvati ka Betti Alveri kirjandusauhinna nominentide sekka. 2018. aastal esitles ta jutukogu "Oma rahva lood". Oluline osa Ala loomingust käsitleb sülti. 
Kultuuriajakirjanik Maia Tammjärv on nimetanud Ala jutte "eluhoo ja -rõõmu kirjanduseks", pärnakas Kaupo Meiel aga hindab teda stilistina: "Heaks suudab Ala oma täiesti suvalised mõttekäigud ja järeldused muuta stiiliga, tähenduses stiilne autor võrdub stiilne tekst, ning stiilist autoril puudust ei ole, ja see on suurepärane". Kriitik Ave Taavet tõstab esile, et Ala "tekstid on võrsunud sotsiaalmeediast" ja "teoste retseptsioonis on see ajendanud mitmeid arutelusid kirjanduslike ja sotsiaalmeedia tekstide ühisosast ja erinevustest", ent leiab Ala sotsiaalmeedia trendidele pigem vastanduvat ning võrdleb tema teoseid Andrus Kiviräha varaste raamatutega "Kalevipoeg" (1997) ja "Õlle kõrvale" (1996), millele Taaveti hinnangul samuti "oli omane ajakirjanduslike žanride (näiteks intervjuu ja reportaaži) kasutamine, suvaline pildivalik ja maalähedane kaader". Mart Juur pidas sobilikumaks pikka võrdluste rida: "Janar Ala võiks kirjeldada kui ühendavat lüli, mis liidab Oskar Lutsu, Mati Undi, Hillar Kohvi ja Onu Bella."
Janar Ala abikaasa on digikirjanik ja kalamburist Keiti Vilms (nad abiellusid 28. juunil 2019).
Ricardo Quaresma

Algusaastad

Quaresma alustas oma karjääri 2001. aastal Lissaboni Sportingu rivistuses. 
Sportinguga tuli ta 2001–02 hooajal Portugali meistriks ja võitis ka karikavõistlused.
2003. aastal siirdus ta kuue miljoni euro eest Hispaania kõrgliiga klubisse Barcelona. Quaresma ei suutnud Kataloonia klubis läbimurret teha ning suundus järgmisel aastal tagasi Portugali kõrgliiga klubisse Porto.

Hilisem karjäär

1. septembril 2008 liitus ta 18,6 miljoni euro eest Itaalia kõrgliiga klubiga  Internazionale. Interiga võitis ta 2009–10 hooajal nii Serie A, Coppa Italia kui ka UEFA Meistrite Liiga.
Hiljem on ta veel esindanud klubisid nagu Londoni Chelsea, Beşiktaş, Al-Ahli ja Porto.

Koondisekarjäär

Portugali rahvuskoondises debüteeris Quaresma 26. septembril 2003 sõprusmängus Boliiviaga.
2016. aastal tuli ta Portugali koondisega Euroopa meistriks.
Quaresma on esindanud 26. juuni 2018 seisuga Portugali rahvuskoondist 79 mängus ja löönud 10 väravat.

Isiklikku

Ricardo Quaresma on 175 cm pikk ja kaalub 75 kg.
Edward Goldsmith

Edward Goldsmith (8. november 1928 Pariis – 21. august 2009 Siena) oli inglise-prantsuse keskkonnakaitsja, ökoloog, kirjanik ja filosoof, rohelise liikumise pioneere maailmas.
Ta oli ajakirja The Ecologist asutaja aastal 1969 ja kauaaegne toimetaja.
Eesti kloostrid

Tsistertslased

Esimestena jõudsid Eesti alale tsistertslased, arvatavasti juba enne 13. sajandi algust. Tsistertslased rajasid Eestisse kaks kloostrit, 1228. aastal Valkena ehk Kärkna, 13. sajandi viimasel veerandil Lihula kloostri ja 1317. aastal Padise kloostri. Valkena (Kärkna) jääb praegusele Tartumaale, Padise Harjumaale. Valkena kloostri hävitasid venelased Liivi sõja alguses 1558. Ka Padise klooster hävis 1559. aastal sõjas.
1561 läks Eestimaa põhjaosa katoliikliku Saksa ordu valdusest luterliku Rootsi võimu alla, Lõuna-Eesti jäi esialgu katoliikliku Poola valdusse.
17. sajandil langes ka Liivimaa rootslaste kätte. Katoliiklus keelustati, katoliiklane olemise eest võidi karistada surmanuhtlusega.
Tsistertslaste nunnakloostrid olid: Tallinnas (Mihkli klooster), Tartus (Tartu Püha Katariina klooster) ja Lihulas (Lihula klooster). Naistsistertslased olid tavaliselt aadlipäritolu daamid, kas lesed või vanatüdrukud, kes oma elulõppu kloostrirahusse veetma tulnud.

Frantsisklased

Eestis on frantsisklased hakanud tegutsema alles 15. sajandi II poolel, kui paavst Paulus II lubas neil 1466. aastal asutada oma kloostreid Vana-Liivimaal. Eestis olid frantsisklaste kloostrid Tartus, Rakveres ja Viljandis.

Dominiiklased

Esimesed dominiiklased tulid siia õige varakult koos Taani kuninga väega. Dominikaanlased tegelesid kõikjal misjoniga, seega on arusaadav, et nende ordu oli üks esimesi, mis alustas tegevust ka Eestis. Tallinnasse asusid dominiiklased 1229, Tartusse 1300, mõnevõrra hiljem ka Narva. Dominiiklased oskasid hästi eesti keelt ning olid seetõttu maarahva ja linnaeestlaste seas populaarsed.
Kerjusmungaordude – dominiiklaste ja frantsisklaste – kloostrid rajati eranditult linnadesse ning kuna nende sihtrühmaks olid ennekõike linna vaesed, siis pidid ka kloostrid paiknema linnaservas keset vaestekvartaleid, nende kirikud olid suured jutlusruumid, altariliturgia kõrval sai just kerjusmunkade juures tavaks pidada pikki jutlusi ning teha seda kohalikus keeles – Tallinnas ka eesti keeles.

Augustiinlased ja birgitiinid

Ainus augustiinlaste ja birgitiinide klooster Eestis oli pühale Birgittale ja neitsi Maarjale pühendatud kaksikklooster (nunnad ja mungad, kaks eraldi konventi ühes kloostris) Pirital. Pirita klooster tegutses 1407–1577; hävitati vene vägede poolt Liivi sõjas. Pirita kloostri emaklooster ja eeskuju oli Vadstena klooster Rootsis. Balthasar Russow' sõnade järgi olnud Pirita kloostril oluline koht ka eestlaste usuelus.

Jesuiidid

Eestis tegutsesid jesuiidid Poola võimu aluses Tartus ajavahemikus 1583–1625 (vaheajaga 1600–1603, mil Tartu oli Rootsi valduses). Aastail 1583–1600 ja 1603–1625 tegutses Tartus jesuiitide gümnaasium, aastail 1585–1600 ja 1615–1625 tõlkide seminar. Jesuiitide kavatsuse kohaselt pidi Tartust saama keskus, kust katoliku usku levitataks ka Venemaale ning kuni Indiani välja. Tänapäeval ongi jesuiitide põhitegevus misjonitöö ja hariduse andmine.
Jesuiidid panid aluse lõunaeestikeelsele kiriklikule kirjandusele ning ilmselt ka lõunaeesti kirjakeelele. Nad andsid 1585–1623. aastal välja vähemalt kolm lõunaeestikeelset raamatut, millest üks on säilinud tänaseni.
Ligue 1 hooaeg 2018–2019

Auhinnad

Hooaja parimaks mängijaks valiti Paris Saint-Germaini ründaja Kylian Mbappé, kes pälvis lisaks kolmandat hooaega järjest parima noormängija auhinna.
Parimaks väravavahiks valiti Lille'i väravavaht Mike Maignan.
Parimaks peatreeneriks valiti Lille'i peatreener Christophe Galtier.
Auhinna hooaja parima värava eest pälvis Lille'i mängija Loïc Rémy 12. mail 2019 löödud värava eest Bordeaux' vastu.
Hooaja sümboolsesse koosseisu valiti 11 mängijat, kellest kuus olid Paris Saint-Germainist, kaks Lille'ist ja Lyonist ning üks Strasbourgist. Need mängijad olid väravavaht Mike Maignan (Lille), kaitsjad Ferland Mendy (Lyon), Thiago Silva (PSG), Marquinhos (PSG) ja Kenny Lala (Strasbourg), poolkaitsjad Marco Verratti (PSG), Tanguy Ndombele (Lyon) ja Ángel Di María (PSG) ning ründajad Neymar (PSG), Kylian Mbappé (PSG) ja Nicolas Pépé (Lille).
Neil Patrick Harris

Neil Patrick Harris (sündinud 15. juunil 1973 Albuquerques) on USA näitleja.
Ta on mitmekordne  Kuldgloobuse ja Emmy nominent (võitis 2010). Ta on mänginud muu hulgas telesarjas "Kuidas ma kohtasin teie ema" ja filmisarjas "Harold ja Kumar".
Riina Schutting

Riina Schutting (sündinud 31. märtsil 1964 Raplas) on eesti teatriajaloolane ja tõlkija.
Ta lõpetas 1982. aastal Rapla Keskkooli ja jätkas õpinguid Leningradis, kus omandas teatriajaloolase hariduse.
Riina Schutting on töötanud Viljandi Kultuuriakadeemia ja Eesti Muusikaakadeemia teatriajaloo õppejõuna.
Tema sulest on ilmunud teatriteemalisi artikleid, samuti on ta koostanud ja tõlkinud teatrialaseid väljaandeid.
Praegu on Riina Schutting peamiselt usulist, aga ka teatriteemalist kirjandust avaldava Püha Issidori Õigeusu Kirjastusseltsi juhatuse liige. Tema tõlkes on ilmunud eesti keeles mitu õigeusu õpetuse varamusse kuuluvat teost.
Tema abikaasa on German Schutting. Koos annavad nad välja teatriteemalist raamatusarja "Suur maailmateater" ning on koostanud ja tõlkinud veebipõhise eesti-vene őigeusu seletava sőnastiku.
Kiudkihtpilved

Kiudkihtpilved (ladina keeles  Cirrostratus, lühend Cs) on kõrgete pilvede klassi kuuluv pilvede põhiliik. Kiudkihtpilved tekivad tavaliselt kõrgusevahemikus 6–8 km, troopikas ja suvel kõrgusel 8–10 km. Sageli on nende teke seotud sooja frondi või tsükloni lähenemisega. Tavaliselt enne neid tekivad kassiküüsi meenutavad kiudpilved (Cirrus uncinus), mis hiljem tihenevad ja ühinevad.
Kiudkihtpilved moodustavad pisut kiulise või täiesti ühtlase valkja või piimja või nõrgalt sinaka katte paksusega sajast meetrist mitme kilomeetrini, mõnikord võivad nad olla mitmekihilised (duplicatus). Algul ilmuvad kiudkihtpilved horisondi lähedal, hiljem kerkivad kõrgemale, ja lõpuks katavad kogu taeva.
 
Kiudkihtpilved koosnevad jääkristallidest. Eestis nad sademeid ei anna, aga väga madala õhutemperatuuri ja sellega seoses väikese aurumisega piirkondades (nt Ida-Siberis) võib kiudkihtpilvedest langeda väga nõrka lund või jääkristalle. Päike ja Kuu paistavad selgelt neist läbi, seetõttu võivad sageli esineda halonähtused: valkjad või nõrgalt vikerkaarevärvilised rõngad ümber Päikese või Kuu, valepäikesed (eba-päikesed), poolringid, kaared, valgussambad. Udutaoliste kiudkihtpilvede puhul on see ainus märk nende olemasolust.
Lossimine

Lossimine (hollandi sõnast lossen) on laevast lasti mahalaadimine. Lasti laevale pealelaadimist nimetatakse lastimiseks. Lossimine toimub enamasti sadamas või reidil, kalalasti võidakse teisele laevale lossida ka merel.
Sari Essayah

Sari Miriam Essayah (sündinud 21. veebruaril 1967 Haukivuori vallas) on Soome poliitik ja endine kergejõustiklane (käija), maailmameister (1993) 10 km käimises. Alates 2015. aasta augustist on ta Soome Kristlike Demokraatide partei esimees.

Poliitikukarjäär

2003. aastal valiti Sari Essayah Soome Kristlike Demokraatide esindajana Eduskunna liikmeks. 2007. aasta valimisel ei õnnestunud tal enam parlamenti pääseda. Sügisest 2007 kuni Euroopa Parlamenti valimiseni 2009. aastal oli ta partei peasekretär.
2009. aasta valimistel valiti Sari Essayah Euroopa Parlamenti.
Ta oli Soome Kristlike Demokraatide kandidaat 2012. aasta Soome presidendivalimistel ja kogus 1. voorus 2,5% häältest.
2015. aasta parlamendivalimistel valiti ta uuesti Eduskunna liikmeks ja augustis valiti ta partei esimeheks.

Isiklikku

Sari Essayah on 162 cm pikk ja kaalub 58 kg. Sari isa on pärit Marokost, sealt pärineb ka tema võõrapärane perekonnanimi. Sportimist alustas ta algklassides kooli spordiklubis. Algul harrastas ta pikamaajooksu ja suusatamist. Käimisega hakkas Sari tegelema 15-aastaselt, kui tulemas olid noorte EM-võistlused ja talle soovitati seda ala proovida. Ta otsustas katsetada ning tegi kohe kiireid edusamme. Suurest spordist lahkus ta pärast Atlanta olümpiamänge 1996. aastal.
1991. aastal abiellus Sari Essayah Robert Matti Hiskias Knappiga, neil on kaks last, Noora (1998) ja Nea (2001).